
NOTA DE FUNDAMENTARE

privind elaborarea programelor şcolare pentru clasele a IX-a şi a X-a
Programele şcolare pentru clasele a IX-a şi a X-a, documente reglatoare componente ale curriculumului naţional au fost elaborate în conformitate cu:

· asumarea de către România a Planului detaliat de lucru asupra obiectivelor sistemelor educaţionale şi de formare profesională din Europa, ratificat de Consiliul European de la Barcelona, în 2002, şi a Declaraţiei miniştrilor europeni ai educaţiei şi formării profesionale şi a Comisiei Europene cu privire la consolidarea cooperării europene în formarea profesională – „Declaraţia de la Copenhaga”, convenită la Copenhaga în 2002;

· obiectivele actuale ale reformei învăţământului din România vizând finalităţile, curriculumul şi structura învăţământului obligatoriu stabilite în conformitate cu prevederile Legii învăţământului nr. 84/1995, republicată, cu modificările şi completările ulterioare şi ale Legii nr. 268/2003 pentru modificarea Legii învăţământului nr. 84/1995;

· nevoia de adaptare a curriculumului naţional la schimbările din structura învăţământului preuniversitar: apartenenţa claselor a IX-a şi a X-a deopotrivă la învăţământul obligatoriu şi la cel liceal;

· valorificarea experienţei pozitive privind proiectarea curriculumului pentru învăţământul liceal pornind de la competenţe ca achiziţii finale al învăţării, prin care se asigură accentuarea dimensiunii acţionale în formarea elevilor.

· rolul şi statutul disciplinelor şcolare, stabilite în planurile cadru de învăţământ aprobate prin ordinul ministrului educaţiei, cercetării şi tineretului nr. 5723/ 23.12.2003. 

Structurarea noilor planuri cadru de învăţământ pentru clasele a IX-a şi a X-a pe componentele trunchi comun şi curriculum diferenţiat determină organizarea, la nivelul programei şcolare, a ofertei educaţionale centrale în competenţe şi conţinuturi ale învăţării prezentate distinct, pentru fiecare dintre aceste componente.

În aceste condiţii, noile programe şcolare pentru clasele a IX-a – a X-a au următoarea structură: 

· Notă de fundamentare, elaborată în scopul prezentării relaţiei dintre programele şcolare pentru clasele a IX-a şi a X-a şi documentele de politică educaţională şi curriculară pe care acestea se fundamentează:
· Notă de prezentare, în care de detaliază rolul disciplinei de învăţământ şi statutul specific al acesteia în cadrul curriculumului naţional, precum şi contribuţia disciplinei de învăţământ la cele opt domenii de competenţe cheie stabilite la nivel european;
· Competenţe generale, cu un nivel accentuat de complexitate, definite pe o disciplină de învăţământ sau, după caz, pe o categorie de discipline de învăţământ, pentru a evidenţia achiziţiile finale de învăţare ale elevilor la sfârşitul învăţământului obligatoriu şi/ sau pentru a orienta pregătirea de specialitate a acestora;
· Valori şi atitudini, finalităţi de natură axiologică, urmărite prin studiul disciplinei, definite pentru învăţământul liceal;
· Competenţe specifice - conţinuturi, nucleul funcţional al programei şcolare, definit pentru fiecare an de studiu;
· Sugestii metodologice, elaborate pentru a orienta proiectarea demersului didactic adecvat competenţelor, valorilor şi atitudinilor prevăzute în programele şcolare. 
NOTĂ DE PREZENTARE
În cadrul pregătirii artistice de specialitate (muzicală, coregrafică şi teatrală), prin aplicarea noului curriculum diferenţiat, existenţa disciplinelor teoretice bazate pe studiul cronologic constituie un indispensabil liant între latura exclusiv practică a formării elevilor din liceele vocaţionale şi cea instructiv-formativă, în scopul definirii personalităţii artistice.

Acest document reprezintă un instrument de lucru care permite deplasarea accentului de pe acumulările mecanice de cunoştinţe pe utilizarea lor în practică, de pe caracterul informativ pe cel formativ, centrând interesul pe elev şi pe opţiunile sale.

În acest sens, disciplinele de specialitate din trunchiul istoriei artelor îşi propun:

· să familiarizeze elevii cu terminologia de specialitate, elaborată pe baza cunoaşterii conceptelor operaţionale fundamentale;

· să formeze deprinderi şi tehnici de lucru privind selectarea informaţiei istorice, folosind variate tehnici de procesare a informaţiei artistice mediatizate, abordând toate mijloacele existente astăzi (spectacol artistic, material bibliografic, surse istorice  neconvenţionale, creaţii artistice notate tradiţional şi pe suport electronic, mijloace mass‑media, internet etc.);

· să genereze strategii cognitive bazate pe relaţii interdisciplinare, atât în interiorul ariei curriculare Arte, cât şi cu alte domenii (literatură, istorie, logică, filosofie, ştiinţe socio-umane, ştiinţe ale naturii etc.);

· să dezvolte capacităţi de valorizare, într-un sistem axiologic propriu, bazat pe o cunoaştere fundamentată şi permiţând elevilor argumentarea lor;

· să dezvolte capacitatea de comunicare într-un limbaj specializat;

· să ajute viitorii artişti să-şi definească propria personalitate creatoare, prin raportare la stilurile artistice fundamentale şi la reprezentanţii majori ai culturii naţionale şi universale.

În structura programelor pentru Istoria muzicii, Istoria baletului şi Istoria teatrului, competenţele specifice au un grad mai mare de specificitate, sunt structurate pe ani de studiu, corespunzând nivelului de dezvoltare şi de pregătire al elevilor, şi sunt diferenţiate pentru disciplinele Istoria muzicii, Istoria baletului şi Istoria teatrului.

Conţinuturile învăţării sunt organizate în concordanţă cu fiecare competenţă, dar, în acelaşi timp, pot fi mijloace şi pentru realizarea altor competenţe specifice. Profesorul are astfel o libertate sporită de a acţiona în funcţie de particularităţile individuale ale elevilor, de opţiunile acestora şi de posibilităţile variate date de baza artistică şi materială din fiecare unitate de învăţământ. Responsabilitatea profesorului faţă de calea aleasă în dezvoltarea competenţelor, prin diversificarea conţinuturilor, evident, creşte în aceeaşi măsură.

Prin specificul lor, disciplinele de istorie a celor trei arte propun elevilor sisteme valorice ce se constituie în modele pentru găsirea propriului sistem axiologic.

Disciplinele Istoria muzicii, Istoria baletului şi Istoria teatrului sunt discipline teoretice de specialitate care se studiază pe parcursul întregului învăţământ liceal – 2 ore/săptămână –, urmând ca absolvenţii învăţământului liceal artistic specializat să poată opta pentru acestea, în cadrul examenului de bacalaureat.

Prezenta programă este valabilă şi pentru unităţile de învăţământ în care predarea se face în limbile minorităţilor naţionale.

COMPETENŢE GENERALE

1. Operarea cu elemente de limbaj specific în abordarea creaţiilor artistice spectaculare

2. Investigarea istorico-stilistică şi structurală a fenomenului teatral 

VALORI ŞI ATITUDINI

· Disponibilitatea pentru receptarea specializată a creaţiei muzicale aparţinând fondului cultural naţional şi universal

· Receptivitatea faţă de diversitatea culturală definită istoric şi geografic

· Disponibilitatea de a transfera în viaţa socială valori estetice autentice

· Manifestarea iniţiativei în susţinerea propriilor opinii estetice

COMPETENŢE SPECIFICE ŞI CONŢINUTURI

1. Operarea cu elemente de limbaj specific în abordarea creaţiilor artistice spectaculare

	Competenţe specifice
	Conţinuturi

	2.1. Compararea genurilor teatrale, în funcţie de elementele de construcţie (structurale) ale textului dramatic de la sfârşitul Renaşterii până la începutul Romantismului
	· Tragedie-comedie; dramă istorică şi dramă burgheză; comedia larmoaiantă, melodrama.
· Separaţia genurilor în teatrul clasic, respectarea regulii celor trei unităţi; critici faţă de regula unităţii de acţiune, timp şi spaţiu; caracteristicile tragediei şi ale comediei, evoluţia genurilor clasice.
· Genurile teatrale în iluminism.

	2.2. Integrarea adecvată a termenilor şi a conceptelor specifice domeniului teatral, teoretice şi aplicative, în analiza textului dramatic clasic şi iluminist
	· Noţiuni şi concepte operaţionale fundamentale; termeni de specialitate cu aplicabilitate în analiza, comentarea şi aprecierea creaţiilor dramatice (valoare artistică, spectacol, artă teatrală, arta poetică, dramaturgie, conflict, acţiune, personaj, actor, alegorie, intrigă, punct culminant, deznodământ, travesti, farsă, spaţiu scenic convenţional şi nonconvenţional,  cartezianism).

	2.3. Reconstituirea atmosferei spectacolului din textele dramatice studiate, cu ajutorul conceptelor şi al noţiunilor specifice ariei spectaculare 
	· Texte aparţinând perioadelor istorice studiate, pe baza cărora elevii analizează construcţia şi conţinutul ideatic, reconstituind intuitiv atmosfera spectacolului.
· Tehnici de realizare a unor analize de text dramatic şi de spectacol teatral.

	2.4. Valorificarea informaţiilor despre spectacolul teatral al perioadei istorice studiate, provenite din alte surse decât textul dramatic (incluzând poetici, controverse teoretice, polemici celebre, surse filozofice, literare, estetice, istorice) în decodarea informaţiei din textul dramatic 
	· Tehnici de documentare specifice: bazele teoretice ale artei teatrale, descifrarea spectacolului din perspectiva autorului de text, a interpretului şi a publicului.
· Lucrări teoretice (arte poetice) sau cu  specific literar, estetic, filosofic.
· Tehnici de comentare specializată a lucrărilor dramatice studiate.
· Tehnici de analiză a textului dramatic.
· Texte dramatice, cronici de spectacol.


2.Investigarea istorico-stilistică şi structurală a fenomenului teatral

	Competenţe specifice
	Conţinuturi

	2.1. Identificarea interacţiunilor între perspectiva istorico-stilistică, cea structurală şi cea intenţională specifice creaţiilor teatrale universale şi manifestărilor spectaculare naţionale 


	· Concepţia renascentistă, clasică şi iluministă despre dramaturgie şi despre spectacolul de teatru în secolele XVI-XVIII.
· Shakespeare – concepţia dramatică, tragedia, comedia, drama istorică.
· Caracteristicile clasicismului; creatori de teatru reprezentativi: Racine, Corneille, Molière.
· Decăderea comediei dell’arte;  dramaturgia: Goldoni, Gozzi.
· Marivaux, Beaumarchais – amestecul genurilor teatrale clasice.
· Sturm und Drang-ul german: Goethe şi simbolurile faustiene.
· Spectacole şi diverse manifestări cu caracter artistic la curţile domneşti din Transilvania şi din Ţările Române.
· Manifestări spectaculare laice şi religioase pe teritoriul ţării noastre.

	2.2. Comentarea relaţiilor dintre diferitele arte (cu precădere muzică-poezie-dans) în teoria şi practica spectaculară din perioadele istorice studiate


	· Ipoteze privind evoluţia sincretismului artistic la nivel teoretic şi practic.
· Apariţia Drammei per musica în Florenţa sfârşitului secolului al XVI-lea.
· Sinteza artelor în spectacolul cult renascentist (muzică, dans, decoruri, costume etc.).
· Regulile severe ale purităţii spectacolului teatral clasic

· Transformări la nivelul spectacolului de teatru, bazat pe sugestiile textului dramatic, în ultimele decenii ale secolului al XVIII-lea, o dată cu prefigurarea romantismului.

	2.3. Încadrarea fenomenului teatral  în context cultural, artistic şi istoric clasic, iluminist şi preromantic european 
	· Date privind biografia creativă a  personalităţilor studiate

· Mediile artistice ale timpului.
· Locul şi rolul teatrului în educaţia diverselor medii  sociale în contextele istorice studiate.
· Dramaturg, actor şi public, din perspectiva comunicării mesajului artistic specific artei teatrului şi a comentării rolului şi a scopului sau estetic, formativ şi educativ.  

· Epocă, gen şi stil în lucrările teatrale studiate şi vizionate.


SUGESTII METODOLOGICE

Pentru disciplina Istoria teatrului, noua viziune curriculară permite profesorului o abordare metodică flexibilă, propunându-şi să fundamenteze la nivel teoretic şi practic orizontul cultural al viitorilor absolvenţii. Având in vedere că specificul  disciplinei impune, pe lângă o abordare tematică şi o tratare  tradiţională cronologică, conţinuturile obligatorii prevăzute în programă urmează a fi parcurse în succesiunea lor istorică, cadrul didactic având libertatea de a alege – prin planificările calendaristice semestriale – calea optimă, pentru a sprijini elevii să dobândească, treptat, atât cunoştinţele conceptuale, structurale şi stilistice, cât şi tehnicile de lucru specializate.

În vederea asimilării lexicului şi operării cu limbajul specific disciplinei, cât şi pentru fundamentarea propriilor opţiuni artistice privind spectacolul de teatru, în contextul diversităţii culturale contemporane, elementele de bază ale noului curriculum trec accentul de pe latura teoretică pe cea aplicativă.

În acest sens, elevii vor opera în scris şi oral cu noţiuni şi concepte specifice, în comentarea specializată a dramaturgiei româneşti şi universale,  în analizele realizate pe text dramatic, spectacol, în susţinerea opiniilor proprii privind creaţia, interpretarea, viaţa artistică, caracteristicile stilistice ale epocilor artistice studiate, inclusiv aspectele spectacolului în contemporaneitate. 

Pentru a putea înţelege şi accesa  informaţia de specialitate, elevii urmează a fi familiarizaţi cu terminologia specifică disciplinei, ce cuprinde, obligatoriu, o bază conceptuală cu care elevii urmează a se familiariza de la începutul studierii obiectului Istoria teatrului, în scopul de a realiza comunicarea prin limbajul specializat al disciplinei. La finalizarea studiilor, noul curriculum a avut în vedere ca viitorul absolvent al studiilor specializate să poată comunica propriile opţiuni estetice şi să formuleze judecăţi de valoare avizate şi argumentate, în scurte lucrări – eseuri, rezumate, comentarii, sinteze, etc. – sau prin dezbateri.

Cel puţin la fel de importantă pentru realizarea majorităţii competenţelor specifice claselor a IX-a – a XII-a este capacitatea profesorului de formare la elev a unei metode adecvate, riguros ştiinţifice, de lucru cu materialele de informare utilizate în scopul perfecţionării continue într-o epocă a informaţiei. Se va avea însă permanent în vedere că fundamental pentru formarea tinerilor elevi este contactul direct cu opera de artă teatrală, acolo unde ea se naşte: în sala de spectacol sau în spaţiul nonconvenţional, în întâlnirea operei de artă a dramaturgului cu publicul său, prin intermediul actorului, ca membru al acelei colectivităţi artistice interpretative coordonate de către regizor.

Ceea ce rămâne astfel definitoriu pentru conţinutul Istoriei teatrului (având în vedere şi existenţa în cadrul liceelor de profil a unei alte discipline fundamentale, Teoria şi estetica spectacolului), este abordarea sa pornind de la text şi spectacol deopotrivă. Competenţele specifice şi conţinuturile corespunzătoare acestora creează profesorului posibilitatea de a se concentra asupra dramaturgiei universale, studiată în paralel cu cea naţională, existând astfel premisele integrării fenomenului teatral românesc în cel european şi universal.

Deosebit de importantă pentru dimensiunea formativă este metodologia de lucru cu textul dramatic, ca modalitate de acces specializată către oferta teatrelor, participarea la spectacolul de teatru ca eveniment unic, inconfundabil stilistic, şi formarea unor tehnici de lucru cu textul dramatic, dicţionarul, cartea de specialitate, informaţia provenită prin intermediul mass-media, al internet-ului.

